b"\n_START_ARTICLE_\nBatalla d'Irun\n_START_SECTION_\nAntecedents\n_START_PARAGRAPH_\nEls carlins van assetjar Sant Sebasti\xc3\xa0 a la darreria de 1835 sota les ordres del comandant de Jos\xc3\xa9 Miguel de Sagastibeltza, qui volia atacar i prendre la ciutat, per\xc3\xb2 cap militar carl\xc3\xad Nazario Egia desitjava mantenir el setge sense atacs. Els donostiarres van sol\xc2\xb7licitar ajuda a Luis Fern\xc3\xa1ndez de C\xc3\xb3rdoba, qui els va enviar a la Legi\xc3\xb3 Auxiliar Brit\xc3\xa0nica de George de Lacy Evans, i Sagastibeltza va demanar m\xc3\xa9s homes a Egia per\xc3\xb2 necessitava les tropes i no va enviar refor\xc3\xa7os. Els liberals \xc3\xbanicament van aconseguir ampliar lleugerament el cercle del setge amb la batalla de Lugariz en 1836, i en 16 de mar\xc3\xa7 del 1837 els liberals foren humiliats a la batalla d'Oriamendi._NEWLINE_Aprofitant la sortida del gruix de l'ex\xc3\xa8rcit carl\xc3\xad en l'Expedici\xc3\xb3 Reial la guarnici\xc3\xb3 liberal de Sant Sebasti\xc3\xa0 dirigida per Lacy Evans va iniciar un atac per alliberar el corredor amb la frontera francesa el maig de 1837. Amb el suport de tropes embarcades a Portugalete, uns 20.000 homes van sortir de Sant Sebasti\xc3\xa0 per conquerir Lezo, Errenteria, Astigarraga i Hernani el 14 i 15 de maig. Baldomero Espartero es va establir a Hernani per defensar l'avan\xc3\xa7 de les tropes cap a Oiartzun i la desembocadura del Bidasoa. Els carlins van abandonar Oiartzun davant l'avan\xc3\xa7 de la divisi\xc3\xb3 de Gaspar de J\xc3\xa1uregui, per\xc3\xb2 van decidir resistir a Irun.\n_START_SECTION_\nLa batalla\n_START_PARAGRAPH_\nLa guarnici\xc3\xb3 carlina basava la seva defensa en el fort del Parc i la casa consistorial, que es va fortificar. La tarda del 16 de maig es va iniciar l'atac amb un bombardeig per part dels artillers brit\xc3\xa0nics, prenent les cases extramurs de la poblaci\xc3\xb3. La matinada del 17 de maig es va reiniciar l'atac, que es va allargar tot el dia per la defensa aferrissada dels carlins. L'escassa pot\xc3\xa8ncia dels canons liberals va fer que s'ataqu\xc3\xa9s amb la infanteria i, a costa de nombroses baixes, conquerir la poblaci\xc3\xb3 pr\xc3\xa0cticament casa a casa, capitulant per la tarda.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nLa vila fou saquejada i Hondarribia va capitular l'endem\xc3\xa0 sense oferir resist\xc3\xa8ncia. La frontera guipuscoana passa a ser controlada pels liberals._NEWLINE_El frac\xc3\xa0s de l'expedici\xc3\xb3 Reial va comportar l'assumpci\xc3\xb3 de la iniciativa militar pel mateix Carles V i una purga de tots els l\xc3\xadders anteriors, entre ells l'infant Sebasti\xc3\xa0. Carles va nomenar cap de l'Estat Major a Rafael Maroto, qui va optar per una estrat\xc3\xa8gia conservadora al front del nord. Mentrestant, la guerra a l'Arag\xc3\xb3 i Val\xc3\xa8ncia va arribar a la m\xc3\xa0xima intensitat per l'empenta de Ramon Cabrera, que en saber-se a\xc3\xafllat va intentar infructuosament connectar-se amb Navarra intentant prendre Terol i Saragossa, i consolidant les seves conquestes amb la presa de Morella el 26 de gener de 1838, que va passar a ser la capital del seu domini al Maestrat."